text: গাজায় ইসরায়েলি বিমান হামলায় আহত ২
  আন্তর্জাতিক ডেস্ক : ফিলিস্তিনের গাজা উপত্যকায় হামাসের অবস্থানকে লক্ষ্য করে চালানো ইসরায়েলের বিমান হামলায় অন্তত দুজন আহত হয়েছেন। ফিলিস্তিনি সংবাদমাধ্যমের বরাত দিয়ে এ খবর জানিয়েছে আল জাজিরা।
  ফিলিস্তিনের অফিসিয়াল সংবাদ সংস্থা ওয়াফা জানায়, গাজার পূর্ব, উত্তরপশ্চিম ও কেন্দ্রীয় অঞ্চলে ইসরায়েলি যুদ্ধ বিমান হামলা চালিয়েছে। হামলার আওতায় উন্মুক্ত কৃষি খামারও ছিল। এতে ছয় বছরের এক শিশু ও ২০ বছরের এক তরুণ আহত হয়েছেন।
  হামলার ফলে পূর্বাঞ্চলে বিদ্যুৎ বিভ্রাট দেখা দেয় এবং একটি শিশু হাসপাতাল ক্ষতিগ্রস্ত হয়। এছাড়া অনেক আবাসিক ভবনের জানালা ভেঙ্গে যায় বলে খবরে প্রকাশ।
  তবে ইসরায়েলি সামরিক বাহিনীর মুখপাত্র আভিচে আদ্রায়ি টুইটারে বলেছেন, হামাসের উৎপাদন অঞ্চল ও সামরিক ঘাঁটিতে এই রকেট হামলা চালানো হয়েছে। গাজা থেকে ইসরায়েলে রকেট নিক্ষেপের প্রতিক্রিয়ায় এই হামলা চালানো হয়েছে বলেও উল্লেখ করেন তিনি।
  ইসরায়েলি সামরিক বাহিনীর দাবি, শুক্রবার রাতে গাজা থেকে ইসরায়েলে একটি রকেট নিক্ষেপ করা হয়েছে। ফলে ইসরায়েলের দক্ষিণাঞ্চলের শহর আশকেলনে সাইরেন বাজিয়ে সতর্কতা জারি করা হয়।
  তবে ইসরায়েলে চালানো এই রকেট হামলার দায় ফিলিস্তিনের কোনো গোষ্ঠী স্বীকার করেনি। ইসরায়েলের দাবি, গাজায় সৃষ্ট সকল হামলার পেছনে হামাস দায়ী।